kardosdrur/scandi-wiki huggingface dataset:
DR-Event

DR-Event er en afdeling i Danmarks Radio der står for programvirksomheden omkring folketingsvalg, kommunalvalg, folkeafstemninger eller større nationale eller kongelige begivenheder.

Den 1. juli 2004 etablerede afdelingen i Danmarks Radio DR-Nyheder og Sport der bl.a. producerer TV-Avisen afdelingen DR-Event, fordi Danmarks Radio i længere tid havde tabt seerandele til TV 2 når der blev transmitteret fra store nationale begivenheder. 
Afdelingen var koncentreret omkring politiske begivenheder som folketingsvalg med valgaften, debatprogrammer og partilederrunder. Afdelingen var også ansvarlig for dækningen af andre store nationale, politiske begivenheder. Eksempelvis USA's præsident George Bush besøg i Danmark, Europaparlamentsvalg og kommunalvalg. DR Event samlede mange store projekter og havde mange aktier i det meget kontroversielle H.C. Andersen show – som er mest kendt for at give Tina Turner 6 millioner kroner for at synge to numre. Desuden stod afdelingen bag kongelige begivenheder og statsbesøg, og som det største: forberedelsen og dækningen af Kronprins Frederik og Mary Donaldsons bryllup og andre kongelige begivenheder, Aftenshowet mm. Programserien "De skrev historie" med Steffen Kretz som vært var også et projekt i afdelingen. 

Afdelingens første chef og redaktør var Ulrik Skotte og Naja Nielsen. Begge stoppede dog i 2006 for at søge nye græsgange i DR, i bl.a. den øverste ledelse i DR og på programmet Velkommen hjem.

Udvalgte programmer produceret af DR-Event 

 "Valg til Europa-Parlamentet 2004" (2004)
 "Året der gik" (2004)
 "Frederik & Mary – Det kongelige bryllup" (2004)
 "Once Upon a Time... H.C. Andersen Show" (2005)
 "Mary og Frederik i Australien" (2005)
 "De skrev historie..." (2005)

Event
De afdødes skov

De afdødes skov (spansk: Bosque de los Ausentes) er et monument, som findes i Retiroparken i Madrid, og som skal minde om de 191 ofre for togbomberne den 11. marts 2004 i Madrid og den soldat fra specialstyrkerne, som døde, da syv selvmordsbombemænd sprængte sig selv den 3. april 2004.

Monumentet består af 192 oliventræer eller cypresser, én for hver af de dræbte, og det er omgivet af et kanaliseret vandløb, fordi vand er ét af livets symboler. Monumentet ligger på en blid bakke nær ved Atocha-banegården, som var ét af de steder, hvor tragedien udspillede sig.

Indvielse 
Deres majestæter kong Juan Carlos 1. og dronning Sofia af Spanien havde hæderspladserne ved indvielsesceremonien, der fandt sted den 11. marts 2005. De havde æren af at være de første, som nedlagde blomster ved monumentet. Den buket af hvide blomster rummede budskabet "Til minde om alle ofrene for terrorisme".

Alle deltagere i indvielsen holdt fem minutters stilhed, og efter ønske fra ofrenes pårørende blev der ikke holdt taler under ceremonien, men en 17-årig cellist opførte "El Cant dels Ocells" (katalansk = "Fuglenes sang''") af Pau Casals. 

Deres kongelige højheder kronprins Felipe og kronprinsesse Letizia, regeringsleder José Luis Rodríguez Zapatero og repræsentanter for alle de politiske partier deltog i indvielsen sammen med statsledere fra tyve lande, deriblandt:
FNs generalsekretær, Kofi Annan
 Kongen af Marokko, Mohammed 6.
Afghanistans præsident, Hamid Karzai
Senegals præsident, Abdoulaye Wade
Mauretaniens præsident, Maaouya Ould Sid'Ahmed Taya
Portugals præsident, Jorge Sampaio
Storhertug Henri af Luxembourg
Chefen for den Europæiske Unions udenrigspolitik, Javier Solana
Præsidenten for Europaparlamentet, Josep Borrell
Ambassadørerne fra de seksten lande, som mistede statsborgere ved angrebene.

Bygninger, konstruktioner og anlæg i Spanien
Monumenter
Madrid
John Bonham

John Henry "Bonzo" Bonham (født 31. maj 1948, død 25. september 1980) var trommeslager i rockbandet Led Zeppelin. Han blev kendt for sin hurtighed, styrke og hurtige højre fod. Hans sans for musikkens groove og hans måde at få musikken løftet op på et helt nyt niveau har gjort, at han er blevet kåret til en af verdens bedste trommeslagere nogensinde og er også blevet en af de største inspirationskilder for mange trommeslagere efter ham. Led Zeppelin blev opløst i 1980 grundet hans død af alkoholmisbrug.

Bonhams mor, Joan, døde i en alder af 81 den 10. februar 2011. Hun sang for the Zimmers, der var et band på 40 medlemmer, der blev etableret i forbindelse med en BBC-dokumentar om behandling af de ældre.

Referencer

Eksterne henvisninger 

Musikere fra England
Rockmusikere fra Storbritannien
Trommeslagere fra Storbritannien
Universe

Universe (indtil 2013 Danfoss Universe) er en oplevelsespark på Als i Sønderjylland, der blev åbnet i 2005. Parkens formål er at begejstre børn og voksne for naturvidenskab, teknologi og iværksætteri.

Universe adskiller sig markant fra andre forlystelsesparker ved, at størstedelen af aktiviteterne har kræver aktiv involvering og er noget man som familie kan være sammen om. Baggrunden for at etablere parken var at skabe et rum, hvor alle kan få en oplevelse og læring om naturvidenskabelige fænomener.

Seneste nyhed fra 2022 er Beat the Storm som er en vindsimulator hvor man kan gå igennem en bane med blæst i orkanstyrke.

Parken blev åbnet 5. maj 2005 af Kronprins Frederik og Kronprinsesse Mary.

Universe er et af de statsstøttede videnspædagogiske aktivitetscentre.

Attraktioner 
Blandt attraktionerne i Universe er 5D-simulator, segway og den kinesiske have. Derudover findes bl.a.:
 Bittens Have  
 Ball Factory
 Danfoss Museum  
 Blå Kube - en rejse gennem fire af verdens største naturfænomener  
 Gletsjer  
 Gejser  
 Vulkan  
 Lyn  
 Testlab
 Bubblelab
 Robert Robot Show  
 Science Show  
 Elbilbane
 Sky Trail
 360 Fulldome
 Virtual Reality
 Beat the Storm
 Fire Zone
 Raket Workshop
 Air Zone 
 Water Zone
 Den kinesiske have
 Den Blomstrende have

Direktion 
 2004-2009: Charlotte Sahl-Madsen
 2009-2011: Michael Sølvsten
 2011-2016: Pia Bech Mathiesen
 2016-2023 Torben Kylling Petersen

Se også 
 Experimentarium

Referencer

Eksterne henvisninger 

 Universe' hjemmeside

Forlystelsesparker i Danmark
Als
Etableret i 2005
Danfoss
Belejringen af Beograd

Efter Konstantinopels fald i 1453, samlede sultan Mehmed 2. af det Osmanniske rige alle sine tropper for at underlægge sig kongeriget Ungarn. Hans første mål var grænsefæstningen (ungarsk (sprog)|ungarsk végvár) Beograd (på gammelungarsk Nándorfehérvár). Johannes Hunyadi, en adelig krigsherre af wallakisk afstamning, som havde udkæmpet mange slag mod osmannerne i de foregående tyve år, forudså netop sådan et angreb.

Belejringen udviklede sig efterhånden til et større slag, hvor Hunyadi anførte et pludseligt udfald, som løb den tyrkiske lejr over ende. Det tvang den sårede sultan Mehmet 2. til at hæve belejringen og trække sig tilbage. Belejringen af Beograd afgjorde Kristenhedens skæbne, som pave Calixtus 3. bemærkede i et brev til biskoppen af Burgund.

Den klokkeringning ved middagstid, som blev befalet af Calixtus 3. under belejringen, minder endnu i dag hele den katolske verden om sejren ved Beograd.

Serbien
Ungarn
Beograd
Beograd
Erik Ellegaard Frederiksen

Erik Ellegaard Frederiksen (29. april 1924 i København – 21. juni 1997) var en dansk grafiker, designer og arkitekt. Var lærer på Den Grafiske Højskole (1951-1979) og arbejdede desuden freelance. Han er blandt andet kendt for i 1970'erne at have redesignet Irmas Irmapige, Amagerbankens Amagermand, tagpapvirksomheden Icopals logo og Københavns byvåben.

Uddannet på Kunstakademiets Arkitektskole.

Begravet på Ordrup Kirkegård.

Eksterne henvisninger

Noter 

Personer fra København
Arkitekter fra Danmark
Designere fra Danmark
Danskere i 1900-tallet
Personer i Kraks Blå Bog (afdøde)
Billedhuggere fra Danmark
Assimilation (fonetik)

Assimilation betegner inden for fonetikken det fænomen, at to sproglyde påvirker hinanden indbyrdes, så de tilnærmes med hensyn til artikulation, fx når /b/ i "hindbær" påvirker det forudgående /n/, så det udtales [m].

Fonetik
Assimilation (biologi)

Assimilation betegner inden for biologien de processer, der foregår i organismer, når de optager uorganisk materiale og på basis deraf danner organisk substans. Fx Planter som optager uorganiske kvælstofforbindelser og omdanner det til en organisk forbindelse de kan bruge som byggesten i plantevævet.

Biologi
Assimilation (psykologi)

Assimilation er i psykologisk (konstruktivistisk) sammenhæng Jean Piaget betegnelse for en indlemmelse af ny viden, der passer med ens kognitive skemaer (Den viden man havde i forvejen). Modsat akkommodation, hvor den "nye viden" er langt fra den opfattelse man havde i forvejen.

Psykologi
Teologi
Fysiologi
Assimilation

Assimilation betegner inden for samfundsvidenskaben som oftest, at en befolkningsgruppe kulturelt tilpasser sig en anden og derved indlemmes i denne ved at opgive eller ændre eksempelvis religiøse eller politiske overbevisninger. Blandt forskellige samfundsvidenskabelige discipliner er der en ophedet debat om definition, anvendelighed og relevans af disse begreber.

Se også 
 Integration
 Akkulturation

Samfundsvidenskab
Indvandring
Forum 18

Forum 18 er en menneskerettighedsorganisation, som søger at etablere religiøs frihed for alle mennesker på basis af artikel 18 i den universelle deklaration om menneskerettigheder.

Forum 18 Nyhedsservice, som er etableret af Forum 18, er et web og e-mail initiativ, der har til formål at rapportere om alle trusler og overgreb på menneskers religionsfrihed uanset deres religiøse tilhørsforhold. Nyhedsformidlingen har særlig fokus på de tidligere sovjetstater samt Hviderusland, Centralasien, Østeuropa, Kina (herunder også Xinjiang), Laos, Mongoliet, Nordkorea og Vietnam.

Forum 18 Nyhedsservice udgives på to forskellige måder: For det første udsendes et resume af ugens nyheder og for det andet udsendes næsten dagligt de seneste nyheder. Alle kan modtage disse nyhedsbreve gennem organisationens hjemmeside, hvor man også kan søge på forskellige nyheder, læse organisationens rapporter om religionsfriheden i bestemte lande eller områder samt læse personlige kommentarer vedrørende forskellige emner i relation til religionsfrihed.

Eksterne henvisninger 
Forum 18 hjemmeside 

  

Etik
Internationale organisationer
Jura
Menneskerettigheder
Ngo'er
Internationale solidaritetsbevægelser
Vindinge Kirke (Roskilde Kommune)

Vindinge Kirke ligger i Vindinge Sogn i Roskilde Stift.

Historie 
Den første Vindinge Kirke var en romansk kirke fra o. 1200, bygget af kridtsten fra Stevns. I 1873 var den så faldefærdig, at man rev den ned.

I 1875 blev den nuværende Vindinge Kirke bygget i den historiserende/stilforvirrede/præmoderne stil, som dominerede kirkebyggeriet i perioden 1860-1940. Arkitekt var J.D. Herholdt, og kalkmalerierne blev malet af V. Sørensen.

Kirkebygningen

Interiør

Gravminder

Eksterne kilder og henvisninger 
 Roskildehistorie, Vindinge Kirke
 Vindinge Kirke hos KortTilKirken.dk
 Vindinge Kirke i bogværket Danmarks Kirker (udg. af Nationalmuseet)

Kirker i Roskilde Kommune
Kirker i Roskilde Stift
Kirker i Roskilde Amt
François Faber

François Faber (26. januar 1887 – 9. maj 1915) var en luxembourgsk cykelrytter. Han blev født i Frankrig, men fordi faderen var fra Luxembourg, kunne han få luxembourgsk statsborgerskab. 
 
I 1906 deltog han i Tour de France for første gang; han fuldførte dog ikke. Året efter blev han en samlet nr. 7, og i 1908 opnåede han en samlet andenplads og vandt to etaper. I 1909 dominerede han Touren. Han vandt løbet og desuden fem etaper i træk – en rekord der aldrig er blevet brudt.

I løbet af karrieren vandt han 19 Tour de France-etaper, Paris-Bruxelles, Bordeaux-Paris, Sedan-Bruxelles, Paris-Tours (2 gange), Paris-Roubaix og Lombardiet Rundt.

Da 1. verdenskrig brød ud, meldte Faber sig til den franske fremmedlegion. Den 9. maj 1915 ved Carency nær Arras modtog han et telegram, der fortalte, at hans kone havde født parret en datter. Jublende hoppede han op ad skyttegraven og blev ramt af en tysk kugle.

GP François Faber, et lille løb i Luxembourg, er opkaldt efter ham.

Eksterne henvisninger

Mandlige cykelryttere fra Luxembourg
Tour de France-vindere
Søborg Kirke (Gribskov Kommune)

Søborg kirke er en stor og smuk bygning af røde mursten, der er opført i begyndelsen af det 12. århundrede, men som i tidens løb har fået forskellige tilføjelser. Oprindelig bestod kirken, der hørte til købstaden Søborg, kun af det anselige kirkeskib og det firkantede kor; Sidemurene kronedes af en pyntelig rundbuefrise; i skibet var der pragtfulde portaler på nord- og sydsiden; den halvrunde korbue var høj og smal, og et bjælkeloft dækkede det anselige rum, i hvilket lyset faldt ind fra smalle, højtsiddende vinduer. Omtrent ved slutningen af det 13. århundrede blev der føjet et nyt tårn til skibets vestre ende, og en bred spidsbue blev åbnet fra tårnets nederste hvælvede rum ud til kirken. Ved Dronning Margrethes tid foregik en stor forandring (måske har den været ramt af en ildebrand), idet to rader hvælvinger, som hviler på murstenssøjler, blevet indbyggede i skibet, og såvel korbuen som buen ind til forhallen blev gjorte lavere. På Nationalmuseets foranstaltning blev der såvel i tårnhallen som i den øvrige kirke i 1894 fremdraget en malet dekoration.

Altertavlen er et maleri af A.C.V. Thomsen (1843): "Jesus i Templet", men rammen er fra Frederik II’s tid. På det gamle murede alter en dækplade af en sort marmorlignende sten.

På væggen til højre for korbuen et malet våbenskjold fra det 14. århundrede med underskrift: Johan Oltena.

I tårnhallen en runesten med „Ave Maria“.

Den store klokke er fra 1514 og støbt af Johan Fastenove.

Eksterne kilder og henvisninger 
 Søborg Kirke hos KortTilKirken.dk
 Søborg Kirke hos danmarkskirker.natmus.dk (Danmarks Kirker, Nationalmuseet)

Noter 

Kirker i Gribskov Kommune
Kirker i Helsingør Stift
Kirker i Frederiksborg Amt
Karlstrup Kirke

Karlstrup Kirke ligger i Karlstrup Sogn i Solrød Kommune.

Historie 
Karlstrup Kirke er en middelalderkirke fra 1100-tallet som en del af en stormandsgård. Foran kirken ligger en fredet jordhøj eller "motte", der i middelalderen blev anvendt som fæstningsværk. Motten er en del af stormandsgårdens forsvar og derfra var udsigt til Køge Bugt. I det tidlige forår kan man på de nypløjede marker ved siden af kirken ane en farveændring i mulden, der viser, hvor den middelalderlige stormandsgård lå. Bebyggelserne fra 1000 - 1300-tallet ligger, hvor mølleåen slynger sig. Åen har været en del af voldanlægget. I den tidlige middelalder har man angiveligt kunnet sejle fra Køge Bugt næsten helt op til stormandsgården.

Meget tyder på, at der før kirkebygningen af sten har ligget en trækirke mod sydvest. I 1984 fandt man rester af en kirkegård på 50 x 50 meter med jordfæstegrave. Det mest interessante var fundet af seks stolpehuller, som antyder, at der måske har været et kapel eller en kirke i vikingetiden.

Arkæologiske fund viser, at området omkring Karlstrup har været beboet i omkring 7000 år siden Ertebøllekultur i jægerstenalderen. Der ligger adskillige bronzealderhøje mellem Karlstrup og nabolandsbyen Solrød. Området er højtliggende og en god placering for korndyrkning og bosættelse, da man kan overskue hele Køge Bugt og se til Roskilde. I begyndelsen af 1900-tallet blev området ved Karlstrup Kirke en strategisk del af Tunestillingen.

Karlstrup Kirke ligger atypisk uden for landsbyen. Ældre karlstrupborgerne huskede en gammel anekdote om, at kirken oprindeligt skulle have ligget i byen, men hver gang man byggede, flyttede nisserne stenene om natten og smed dem ud på marken. Til sidst besluttede man sig for at bygge kirken der, hvor nisserne smed stenene. Der findes tilsvarende historier fra Boeslunde Kirke på Sjælland om en trold, der rev sten ned om natten, og fra Lund Domkirke i Skåne.

Kirkebygningen 

Kirkebygningen er hvidkalket, mens det senere tårn er af brændte rødtegl. Kirkeskibet er uden hvælvinger med fladt stokværks bjælkeloft og har romansk kor.

Interiør

Altertavle 
Stammer fra 1600-tallet.

Prædikestol 
Stammer fra 1600-tallet.

Døbefont 
Stammer fra kirkens oprindelse, er udført af Gotlands kalksten.

Gravminder

Referencer 

 Karlslunde-Karlstrup Pastorat: Karlstrup Kirke
 Fem sogne på Sjælland

Eksterne henvisninger 
 Karlstrup Kirke hos KortTilKirken.dk
 Karlstrup Kirke hos danmarkskirker.natmus.dk (Danmarks Kirker, Nationalmuseet)

Kirker i Solrød Kommune
Kirker i Roskilde Stift
Kirker i Roskilde Amt
Bente Pakkenberg

Bente Pakkenberg (født 3. januar 1949, død 14. april 2023) var en dansk neurolog og professor der arbejdede med stereologi indenfor hjernevidenskab ("neurostereologi").
Hun havde en lægeuddannelse og doktorgrad fra Københavns Universitet og var professor ved Bispebjergs Universitetshospital og adjungeret professor ved Aarhus Universitet, hvor hun havde et samarbejde med stereologen Hans Jørgen G. Gundersen.

Hun undersøgte blandt andet antallet af hjerneceller hos raske personer i forskellige aldersgrupper såvel som hos forskellige patientgrupper.
For eksempel fandt hun og hendes gruppe, at mænd i gennemsnit har flere neokortikale nerveceller end kvinder: 23 milliarder mod 19 milliarder, og at man i gennemsnit mister 10% af disse nerveceller fra man er 20 til 90.
Mod almindelig folketro har gruppen også fundet at alkoholikere ikke har færre neokortikale nerveceller end andre.
Seneste har Pakkenberg sammen med andre undersøgt ecstasy's virkning på antallet af hjerneceller i grise.

Henvisninger

Ekstern henvisning 

 

Læger fra Danmark
Personer i Kraks Blå Bog (afdøde)
Ørbæk Bryggeri

Ørbæk Bryggeri ligger i Ørbæk på Østfyn. Det blev grundlagt i 1906 som maltølsbryggeri, og fra 1914 blev der tillige produceret hvidtøl. Bryggeriet var først familieejet, men havde skiftende ejere fra sidst i 1970'erne til starten af 1990'erne, hvor det lukkede helt.

I 1996 blev bryggeriet overtaget af de nuværende ejere Niels og Nicolai Rømer, som i begyndelsen producerede økologisk sodavand og juice. I 2001 blev ølproduktionen genoptaget, og i 2002 kom den første øl, Brown Ale, på markedet. I 2009 begyndte de også at producere whisky på bryggeriet men den produktion blev i 2017 flyttet til Nyborg Destilleri, hvor Niels og Nicolai byggede et destilleri i de nedlagte værkstedsbygninger fra DSB Gods. 

Alle produkter fra Ørbæk Bryggeri er fremstillet af økologiske råvarer.

Produkter 
 Almindelige øl:
 Fynsk Forår
 Ørbækker Pilsner
 Colonial IPA
 Classic
 American Lager
Ginger Brew
Falkoner
Kong Havtorn
Dark Horse
Brown Ale
Ørbæk Black
Blonde
Dubbel
Porter
Alkoholfrie øl:
Fynsk Fri
IPA Fri
Brown Ale Fri
 Sæsonøl:
 Fynsk Påske
 Påskebryg
 Bock Bock
 Kongens Fadebur Påskebryg
 Fynsk Jul
Santa C Ale
Julebock
Jingle Bells
Juleporter
Julestout
Hvidtøl
Kongens Fadebur Julebryg
Nyborg Julebryg
 Slotsøl:
 Nyborg Kongebryg
Margrete 1. Bryg
Valdemar Sejr Bryg
Unika Bryg
Fadlagret Sour Ale
Symbiostout
Symbiostout Jul

Se også 
 Bryggerier i Danmark

Eksterne henvisninger 
 Ørbæk Bryggeri

Mikrobryggerier fra Danmark
Bygninger, konstruktioner og anlæg i Nyborg Kommune
Etableret i 1906
Martin Petersen (forfatter)

Martin Petersen (født i 1950 i København) er en dansk forfatter. Han voksede op i Kongens Lyngby. Da Martin var 15 år, flyttede han og familien til Århus. Der blev han student og senere lærer, han var lærer i mange år, før han i 1998 begyndte at skrive på fuld tid.

Efter sin studentereksamen gik Petersen ind i søværnet, hvor hans far var officer, på trods af, at han egentligt er imod krig og militær. Efter 10 måneder besluttede han sig dog for at ende sin karriere som værnepligtig som militærnægter.

Revynumre og sangtekster var det første Martin skrev, siden blev det digte og senere romaner. 
Martin Petersen bruger bruger mange af sine rejser til at lave research og hente inspiration til sine bøger. Temaerne i hans bøger er bl.a. det at træffe det rigtige valg og flugt.

Ungdomsromanen "Med ilden i ryggen" (om de tyske flygtninge i Danmark 1945-49) fik Kulturministeriets børnebogspris 1999 samt et par andre priser.

Hans bog Indtoget i Kautokeino fra 2004 var nomineret til Dansk Historisk Fællesråds prisuddeling Årets historiske bog i 2004.

"Exit Sugartown" (2014) i tysk oversættelse (2016) har fået den tyske Heinrich-Wolgast-pris 2017. Ungdomsromanen handler om et liv som migrant.

Bibliografi 
 Gennemblæst, digte, Thykjær 1987 
 Colabrus og vingesus, læse-let børnebog, CDR-Forlag 1989 
 Langt over grænsen, børne-ungdomsroman, Borgen 1990 
 Kassio den tungeløse, ungdomsroman, Høst 1995
 Manden med sækken, dokumentarisk roman, Hovedland 1996 
 Password Manitoba, ungdomsroman, Høst 1996 
 Malenes forklaring, ungdomsroman, Høst 1997 
 Flyvekatten, børneroman, Høst 1998 
 Med ilden i ryggen, Høst 1999
 Adams fest, ungdomsroman, Høst 2000
 Kærlighed i modlys, roman, Høst 2002
 Indtoget i Kautokeino, historisk roman, Samleren 2004
 Det handler om væsner – en fortælling fra kloden Lunz, del af en intern storytelling om ledelse for afd. PP, firma H. Lundbeck. Til personalebrug. 
Udviklet i samarbejde med Wagn Interaktion. 2005.
 Lille fisk, ungdomsroman, Høst, 2006
 Kongen der sendte paven en fugl, historisk roman, Samleren. 2008.
Exit Sugartown, ungdomsroman, Høst, 2014. På tysk med samme titel, 2016.
I skyggezonen, ungdomsroman, Høst, 2016.
Stenansigter, historisk roman, Rosenkilde og Bahnhof, 2014. (Overtaget af Lindhardt og Ringhof.)
På Djævelens tilskyndelse, historisk roman, Rosenkilde og Bahnhof/Lindhardt og Ringhof 2016.
Amerikas lyksalighed, historisk roman om dansk udvandring til USA, Byens forlag, 2019.

Referencer

Eksterne henvisninger 
Portræt af Martin Petersen, fofatterweb.dk

Romanforfattere fra Danmark
Skolefolk fra Danmark
Personer fra København
Revyforfattere fra Danmark
Digtere fra Danmark
Sangskrivere fra Danmark
Dansksprogede forfattere fra Danmark
Modtagere af Kulturministeriets Børnebogspris
Stokrose (Alcea)

Stokrose (Alcea) er en slægt med omkring 60 arter af urter (énårige, toårige eller stauder), som er udbredt i det sydvestlige og centrale Asien. De danner første år en grundstillet roset af store blade. Det følgende år bliver de 1-3 meter høje med brede, afrundede og håndlappede blade. De store mængder af blomster sidder i endestillede aks. Blomsterne kan være lyserøde eller lysegule hos vildarterne. Her omtales kun de arter, som dyrkes i Danmark.

Sygdomme
Alle arter af katost-familien – og altså også stokrosearter og sorter af stokroser – angribes af svampen Puccinia malvacearum, der ses som stokroserust.

 Alcea ficifolia.
 Havestokrose (Alcea rosea).

Planteslægter
Katost-familien

nl:Stokroos
zh:蜀葵
Poul Nesgaard

Poul Nesgaard (født 19. juni 1952 på Frederiksberg) er en dansk journalist, foredragsholder og rektor for Den Danske Filmskole 1992-2014. Han arbejdede hos Danmarks Radio fra 1968 – 1992 og er tidligere bestyrelsesmedlem for Det Danske Filminstitut, TV 2 og medlem af Det kunstneriske Råd for DR.

Poul Nesgaard, som er præstesøn  og opvokset i Københavns Nordvestkvarter, modtog i 1982 den prestigefyldte radiopris Christian Kryger-prisen.

Nesgaard blev kendt for at indtage en helt original rolle som tv-vært i Jul og grønne skove

Siden 2. august 1999 har han været Ridder af Dannebrog. Han er også bestyrelsesmedlem i Fondet for Dansk-Norsk Samarbejde.

Filmografi 
Manuskriptforfatter
 1978 Op på ørerne vi er kørende
 1980 Ungdomsredaktionen (1 episode)
 1980 Jul og grønne skove (24 episoder)
 1981-1982 Flid, fedt og snyd (14 episoder)
 1983 Fjernsyn for dyr - Bamse på planeten (13 episoder)
 1984 Showbizz (1 episode)
 1984-1991 I sandhedens tjeneste (12 episoder)
 1985 Kajplads 114
 1989 Psyko-Lab
 1989 Bamses billedbog (8 episoder)
 1991 Kundskabens frugt
 2002 De uaktuelle nyheder (1 episode)

Referencer

Eksterne henvisninger 
 Poul Nesgaard foredragsholder
 

Personer fra Frederiksberg
Journalister fra Danmark
Ansatte i DR
Riddere af Dannebrog
Personer i Kraks Blå Bog
Danskere i 1900-tallet
Danskere i 2000-tallet
Studenter fra Sankt Annæ Gymnasium
Modtagere af Kryger-prisen